

NOTA DE FUNDAMENTARE

la proiectul Hotărârii Consiliului de administrație al ANRE cu privire la modificarea Metodologiei  de calculare, aprobare și de aplicare a tarifului reglementat pentru serviciul de operare a pieței energiei electrice, aprobate prin Hotărârea Consiliului de administrație al ANRE nr. 395/2019
                            
	1. Denumirea sau numele autorului și, după caz, a/al participanților la elaborarea proiectului actului normativ

	Agenția Națională pentru Reglementare în Energetică (în continuare – Agenția /ANRE), Departamentul energie electrică și regenerabilă, Secția reglementări.

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	
Temeiul legal pentru intervenția de reglementare propusă îl constituie art. 9 alin. (1) lit. l), art. 93 alin. (6), art. 129 alin. (2) lit. (f), art. 131 alin. (1) și (2) din Legea nr. 164/2025 cu privire la energia electrică (Monitorul Oficial al Republicii Moldova, 2025, nr. 437-440, art. 598), care prevăd următoarele:
· Agenția aprobă metodologia de calculare, aprobare şi aplicare a preţurilor reglementate pentru energia electrică şi energia termică produse la centralele electrice de termoficare urbane, alte metodologii de calculare, aprobare şi aplicare a preţurilor şi a tarifelor reglementate, inclusiv metodologia tarifară pentru serviciul de operare a pieţei energiei electrice, precum şi preţurile şi tarifele reglementate prevăzute la art. 129 alin.(2) lit.a), d), f)–i), de asemenea monitorizează corectitudinea aplicării de către titularii de licenţe a metodologiilor respective, precum şi a tarifelor şi a preţurilor reglementate aprobate în conformitate cu acestea;
· Operatorul pieţei energiei electrice recuperează costurile rezonabile şi proporţionale suportate în mod eficient pentru îndeplinirea funcţiilor sale, inclusiv pentru îndeplinirea funcţiilor de cuplare unică a pieţelor în calitate de OPEED. Pentru serviciile prestate, operatorul pieţei energiei electrice percepe de la participanţii la piaţă plăţi conform tarifelor pentru operarea pieţei energiei electrice, aprobate de Agenţie în conformitate cu metodologia tarifară pentru serviciul de operare a pieţei energiei electrice;
· În categoria preţurilor şi tarifelor reglementate se încadrează în cazul monopolului legal naţional pentru servicii de tranzacţionare, tarifele reglementate pentru serviciul de operare a pieţei energiei electrice;
· Metodologiile de calculare, aprobare şi aplicare a preţurilor şi a tarifelor reglementate prevăzute la art. 129 alin.(2) se elaborează şi se aprobă de către Agenţie în conformitate cu Legea nr. 164/2025 cu privire la energia electrică;
· Metodologiile de calculare, aprobare şi aplicare a preţurilor şi a tarifelor reglementate se bazează pe următoarele principii:
a) asigurarea viabilităţii financiare şi a funcţionării eficiente a întreprinderilor electroenergetice pe baza costurilor justificate şi necesare desfăşurării activităţilor reglementate. Cheltuielile ineficiente şi nejustificate nu se iau în considerare la aprobarea preţurilor şi tarifelor reglementate;
b) furnizarea continuă şi fiabilă a energiei electrice către consumatorii finali, cu respectarea parametrilor de calitate şi a indicatorilor de calitate stabiliţi;
c) asigurarea desfăşurării activităţilor reglementate în condiţii de siguranţă;
d) orientarea sistemului de formare a preţurilor şi a tarifelor reglementate spre crearea de premise pentru motivarea întreprinderilor electroenergetice şi a consumatorilor finali de a spori eficienţa energetică prin stabilirea de stimulente corespunzătoare atât pe termen scurt, cât şi pe termen lung; 
e) promovarea investiţiilor eficiente în sectorul electroenergetic;
f) eliminarea subvenţiilor încrucişate între activităţi şi între categoriile de consumatori;
g) asigurarea faptului că preţurile şi tarifele reglementate sunt justificate, rezonabile, verificabile, transparente şi nediscriminatorii, bazate pe performanţă şi pe criterii obiective şi includ o rată rezonabilă de rentabilitate.


	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	În conformitate cu prevederile art. 93 alin. (1) din Legea nr. 164/2025 cu privire la energia electrică operatorul pieţei energiei electrice este responsabil de funcţionarea pieţei pentru ziua următoare şi a pieţei intrazilnice (...).
Subsecvent, în conformitate cu prevederile art. 87 alin. (4) din aceiași Lege, în conformitate cu Regulile pieţei energiei electrice, operatorul pieţei energiei electrice poate înfiinţa în mod transparent şi nediscriminatoriu o platformă de tranzacţionare pentru contracte bilaterale de energie electrică. Tranzacţiile de vânzare-cumpărare a energiei electrice pe platforma de tranzacţionare pentru contracte bilaterale de energie electrică se desfăşoară în mod transparent, public şi nediscriminatoriu.
Respectiv, considerând prevederile menționate, precum și faptul că licitațiile anuale pe care urmau să le realizeze furnizorii de energie electrică cu obligație de serviciu public și operatorii de sistem prevăzute de prevederile anterioare a RPEE, au eșuat în repetate rânduri, în cadrul proiectului de modificare al RPEE, care a finalizat cu aprobarea Hotărârii Consiliului de administrație al ANRE nr. 383 din 25.06.2025, la propunerea OPEE a fost introdus compartimentul pieței organizate a contractelor bilaterale (în continuare – POCB) și abrogată Anexa 1 care prevedea realizarea licitațiilor anuale. 
Finalmente, pentru a garanta un grad de transparență ridicat, precum și pentru a asigura că consumatorii finali cărora li se furnizează energiei electrică la prețuri reglementate, pct. 25 din redacția actuală a RPEE stipulează că „26. În scopul implementării unor mecanisme concurenţiale, tranzacţionarea în regim concurenţial a energiei electrice de către furnizorii serviciului universal, furnizorii de ultimă opţiune, alţi furnizori desemnaţi pentru îndeplinirea obligaţiei de serviciu public în condiţiile art. 17 din Legea nr. 164/2025 cu privire la energia electrică şi operatorii de sistem este realizată prin intermediul POCB, PZU şi PI.”
Astfel, ajustările aduse cadrului normativ secundar (RPEE) au consfințit crearea unei noi platforme de tranzacționare cu energie electrică în acest sens fiind necesară reflectarea modificărilor respective sub aspectul considerării noilor costuri care urmează a fi suportate de OPEM și respectiv care urmează a fi recuperate de acesta prin intermediul tarifului reglementat pentru serviciul de operare a pieței energiei electrice. 
Actul normativ ce reglementează actualmente stabilirea tarifelor pentru operarea pieței energiei electrice este Metodologia  de calculare, aprobare și de aplicare a tarifului reglementat pentru serviciul de operare a pieței energiei electrice, aprobată prin Hotărârea Consiliului de administrație al ANRE nr. 395/2019.

Astfel, problema de bază care necesită a fi soluționată prin intervenția de reglementare este:

1. Apariția unor cheltuieli suplimentare în legătură cu instituirea și respectiv gestionarea platformei pieței organizate a contractelor bilaterale (POCB).

Raționamentul intervenției este argumentat prin faptul, că introducerea unor modificări în mecanismul de calculare a tarifului pentru operarea pieței va reflecta cheltuielile reale și justificate, strict necesare de a fi suportate de către OPEE pentru desfășurarea activității sale în legătură cu POCB. 

Cu privire la părțile interesate afectate de problema specificată, aici pot fi subliniate următoarele entități care sunt interesate de soluționarea acesteia: 
 
· Participanții la piața angro de energie electrică. La momentul elaborării prezentei note de fundamentare operatorul sistemului transport Î.S. „Moldelectrica” care este responsabil pentru înregistrarea participanților la piața în calitate de părți responsabile pentru echilibrare (în continuare – PRE) are înregistrați în Registru PRE 500 de PRE-uri cu statut activ sau suspendat[footnoteRef:1]. Din perspectiva PRE-urilor din cadrul pieței angro de energie electrică modificarea propusă va însemna apariția unei noi platforme în cadrul căreia participanții la piață vor putea tranzacționa cu produse standardizate pe perioade mai mari de 1 lună, altfel spus această platformă va reprezenta un instrument de „ price hedging” care va permite garantarea unui preț și respectiv va reduce din riscurile participanților la piața angro de energie electrică; [1:  https://moldelectrica.md/files/docs/market/Registru_PRE.xls ] 

· Operatorul pieței energiei electrice S.R.L. „OPEM”. În calitate de entitate responsabilă pentru instituirea POCB, aceasta urmează să suporte costurile noi care apar și respectiv urmează să le recupereze de la participanții la POCB în conformitate cu metodologia tarifară respectivă;
· Consumatorii finali de energie electrică – în calitate de beneficiari finali ai tuturor tranzacțiilor cu energie electrică indiferent de platforma pe care acestea au loc, odată cu instituirea POCB, aceștia urmează să beneficieze de costuri mai mici rezultate din creșterea competiției și volumului tranzacționat pe platformele naționale de energie electrică.

Cauzele care au dus la apariția problemei enunțate sunt:

· Ineficiența licitațiilor anuale realizate anterior de către furnizorii de energie electrică cu obligația de serviciul public și operatorii de sistem privind achiziția de energie electrică, or realizarea acestora nu a permis achiziția cantităților necesare de energie electrică;
· Instituirea POCB de către OPEM, în conformitate cu ajutările aduse la RPEE. 
 

	3. Obiectivele urmărite și soluțiile propuse

Principalele obiective urmărite de intervenția de reglementare sunt următoarele: 
· Viabilitatea financiară a OPEE prin asigurarea faptului că OPEE va recupera toate cheltuielile reglementate, strict necesare și argumentate în legătură cu prestarea serviciului de operare a pieței energiei electrice;

· Asigurarea unor principii generale uniformizate în procesul de stabilire a tarifului reglementat pentru operarea pieței energiei electrice.


	3.1. Principalele prevederi ale proiectului și evidențierea elementelor noi


	
Proiectul de modificare al Metodologiei în sine reprezintă în principal considerarea costurilor aferente instituirii și gestionării POCB, și respectiv a volumelor ce urmează a fi tranzacționate în cadrul acesteia, care se vor reflecta în procesul de stabilire a tarifului reglementat pentru serviciul de operare a pieței energiei electrice. 
Concomitent, sunt aduse ajustări redacționale în corpul metodologiei, legate de utilizarea unor noțiuni în cadrul Legii nr. 164/2025 cu privire la energia electrică, de exemplu legea actuală operează cu noțiunea de „Piața intrazilnică” (PI), pe când Legea 107/2019 cu privire la energia electrică opera cu noțiunea de „Piața pe parcursul zilei” (PPZ).

Rezultatele scontate în rezultatul intervenției propuse sunt următoarele: 
1. Determinarea tarifului justificat pentru serviciul de operare al pieței energiei electrice;
2. Transparentizarea procesului de calculare a tarifului pentru serviciul de operare al pieței energiei electrice, luând în considerare doar cheltuielile strict necesare și justificate suportate de către operatorul pieței energiei electrice;
3. Considerarea în cadrul proiectului de modificare a metodologiei a unor completări în componenta de cheltuieli  necesare de a fi reflectate pentru a asigura desfășurarea unei activități eficiente și fiabile a operatorului sistemului pieței energiei electrice.
            Evaluarea rezultatelor scontate în cazul dat este destul de dificilă, deoarece nu se știe de câte ori va fi utilizată procedura de determinare a tarifului pentru prestarea serviciului de operare al pieței energiei electrice.

	3.2. Opțiunile alternative analizate și motivele pentru care acestea nu au fost luate în considerare

	
Din perspectiva autorilor prezentei note de fundamentare nu au fost identificate opțiuni alternative celei propuse prin modificarea actului normativ, or opțiunea „a nu face nimic” nu este considerată apriori, fiindcă aceasta ar duce la neconsiderarea a cheltuielilor suportate de operatorul pieței la instituirea, întreținerea și gestionarea platformei informatice pentru gestionarea pieței organizate a contractelor bilaterale (POCB). 
Acest fapt va duce inevitabil la acumularea unor devieri financiare negative, care eventual pot avea un impact negativ asupra activității tuturor platformelor organizate de tranzacționare a energiei electrice gestionate de OPEM (PZU și PI), or acest fapt ar putea duce la riscul întreruperii alimentării cu energiei electrică a tuturor consumatorilor finali de energiei electrică.


	4. Analiza impactului de reglementare 

	4.1. Impactul asupra sectorului public

	Nu a fost analizat impactul asupra sectorului public considerând faptul că modificarea propusă a Metodologiei nu presupune existența sau apariția unui impact structural și instituțional asupra sistemului administrației publice. În același timp, nu sunt prevăzute acțiuni necesare privind reformarea structurală sau instituțională a entităților administrației publice. Funcțiile și competențele atribuite OPEE, nu afectează instituțiile publice. 

	4.2. Impactul financiar și argumentarea costurilor estimative

	Implementarea proiectului de modificare a Metodologiei nu presupune un impact financiar asupra bugetului public național, considerând faptul că toate tranzacțiile realizate în cadrul piețelor angro de energie electrică, inclusiv în cazul pieței organizate a contractelor bilaterale sunt realizate între participanți, respectiv nu există un impact financiar asupra bugetelor autorităților din sectorul public. 

	4.3. Impactul asupra sectorului privat

	
Implementarea modificărilor propuse în cadrul metodologiei nu vor avea un impact asupra sectorului privat. 

4.3.1. Costurile de conformare.
Nu sunt prognozate costuri de conformare pentru sectorul privat în raport cu modificările propuse spre realizare în cadrul actului normativ, considerând că nu sunt introduse alte costuri decât cele deja existente la momentul modificării actului normativ dat. 
4.3.2. Impacturile asupra IMM-urilor.
Nu se prognozează un impact asupra IMM-urilor. 

	4.4. Impactul social

	
Modificarea Metodologiei nu va produce careva efecte privind impactul social. 

	4.4.1. Impactul asupra datelor cu caracter personal
Nu este aplicabil.
4.4.2. Impactul asupra echității și egalității de gen
Nu este aplicabil. 

	4.5. Impactul asupra mediului
Nu este aplicabil.

	4.6. Alte impacturi și informații relevante
Nu este aplicabil. 

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională
 Nu este aplicabil. 

	5.2. Măsuri normative care urmăresc crearea cadrului juridic intern necesar pentru implementarea legislației UE
 Nu este aplicabil.

	 

	6. Avizarea și consultarea publică a proiectului actului normativ

	Pentru respectarea transparenței în procesul decizional precum și în procesul de elaborare/modificare a actelor normative în conformitate cu Legea nr. 239/2008 privind transparența în procesul decizional și Legea nr. 100/2017 privind actele normative, nota de fundamentare și proiectului de hotărâre cu privire la modificarea metodologiei sunt expuse consultărilor publice prin plasarea pe pagina web oficială a Agenției la compartimentul (Transparența Decizională/Proiecte supuse consultărilor publice, concomitent cu solicitarea avizelor de la entitățile afectate de modificarea respectivă și alte părți interesate. Propunerile și obiecțiile la proiectul de hotărâre privind modificarea actului normativ vor fi incluse în tabelul de sinteză a propunerilor și obiecțiilor care va fi plasat pe pagina oficială ANRE. 
 

	7. Concluziile expertizelor

	Urmează a fi completat
            

	8. Modul de încorporare a actului în cadrul normativ existent

	          Pentru a implementa prevederile proiectului de hotărâre cu privire la aprobarea proiectului de modificare a Metodologiei nu este necesară modificarea altor acte normative. 

	9. Măsurile necesare pentru implementarea prevederilor proiectului actului normativ

	



